20 procent af samfundsøkonomien i Jammerbugt Kommune stammer fra turismen, men spidskandidaterne var ikke enige om, hvilken vej man skal gå.

To projekter om såkaldte mega-sommerhuse i Jammerbugt Kommune bliver ikke til noget. Det slog spidskandidaterne fra den nuværende kommunalbestyrelses to største partier, Venstre og Socialdemokratiet, der i øjeblikket sidder på 23 af de 27 byrådsmandater, fast i mandagens tv-debat. Planerne om at tillade sommerhuse på op til 300 kvadratmeter har udløst mange protester. Og dem vil politikerne altså lytte til. - De placeringer, vi har ude i høring, bliver ikke til noget, sagde borgmester Mogens Christen Gade (V). Spørgsmålet var så, om der andre steder skal tillades sommerhuse af denne størrelse og i givet fald hvor mange. Enhedslistens Svend Ole Jensen sagde nej - “de er spekulations-objekter og hører ikke hjemme i Jammerbugt”. SF’s Frank Østergaard vil sætte den øvre grænse ved 150 kvadratmeter, Diane Aarestrup (S) vil først have en strategiplan, og Lokallistens Merete Fuglsang Hansen vil have op til 10 huse, og “de behøver ikke lige ligge i den flotteste natur”. Mest positiv var Dansk Folkepartis Anne-Mette Ulstrup, som slog fast, at det er mega-sommerhuse, turisterne efterspørger. Hun vil ikke “klistre kommunen til med store sommerhuse”, men syntes, der er “store arealer, der kunne bruges” - uden at hun dog, da hun blev spurgt, kunne nævne, hvilke hun havde i tankerne. Venstres Mogens Christen Gade slog til lyd for, at der tillades 10-20 store sommerhuse i områder, hvor de “ikke generer naboerne”. Han ville “benytte og beskytte naturen”. Debatten handlede også om ældrepolitik, fritidsaktiviteter og kommunens mindre byer. Sidstnævnte ville Alternativets Liselotte Jakobe Lundgaard sikre mere liv ved at oprette flere busruter. Enhedslisten luftede tanker om en el-drevet færge mellem Gjøl og Aalborg. Den kunne, mente Svend Ole Jensen, få flere til at slå sig ned på Gjøl, fordi man lettere og hurtigere kunne komme på arbejde i Aalborg - og som en sidegevinst ville aalborgensere måske tage på udflugt den modsatte vej, mente han. Jammerbugt har landsdelens længst siddende borgmester. Mogens Christen Gade (V) vil gerne fortsætte og støttes af Dansk Folkeparti. Diane Aarestrup (S) bakkes på forhånd som afløser for ham op af SF og Alternativet. Hverken i blå eller rød blok ville de øvrige lister dog sætte navn på, hvem de vil støtte. Lokallistens Merete Fuglsang Hansen strakte sig dog så langt som til at sige, at hun helst have en ny borgmester!